ET Euroopa Liidu Teataja C 29/27

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2011/C 29/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„CARCIOFO BRINDISINO”

EÜ nr: IT-PGI-0005-0798-17.02.2010

KGT ( X ) KPN ( )

1. Nimetus:

„Carciofo Brindisino”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Kaitstud geograafilise tähisega „Carciofo Brindisino” on hõlmatud liigi Cynara cardunculus subsp. Scolymus (L.) ökotüüpi „Carciofo Brindisino” kuuluvad värsked artišokid.

Kaitstud tähisega artišokk „Carciofo Brindisino” peaks olema tarbimisse andmisel järgmiste omadustega:

— pikerguse õisiku kõrgus on vähemalt 8 cm ja läbimõõt 6 cm, õisik on keskmiselt tihe ja terviklik, selle välimised soomused on rohelised, kerge lillaka varjundiga, soomuste ots võib olla ühtlaselt ümar või kerge sälguga, mõnikord võib seal olla väike oga; sisemised soomused on kergelt lillaka varjundiga rohekasvalged, kuni 10 cm pikkune viljavars on peenike või keskmise paksusega;

— õisik on terviklik, värske välimusega, ilma närbunud osadeta, terve (parasiitidest kahjustamata), puhas, ilma võõra lõhna või maitseta;

— õisik on õrn ja mahlane, soomuste alumine osa ja õiepõhi on lihavad, õrnad ja maitsvad, keskmine kiusisaldus 5 g/100 g söödava osa kohta.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kõik artišoki „Carciofo Brindisino” tootmisetapid peavad toimuma punktis 4 määratletud tootmispiirkonnas. Artišokke tuleb korjata käsitsi, jättes õisikuid lõigates neile kuni10 cm pikkuse varre koos 1–2 lehega. Kuna „Carciofo Brindisino” on väga õrn, tuleb seda korjata väga hoolikalt ja mehhaanilisi vigastusi vältides.

3.6. Erieeskirjad viilutamise, riivimise, pakendamise jm kohta:

Et viljad lahtisel transportimisel viga ei saaks ning nende kvaliteet ei halveneks, tuleb artišokid „Carciofo Brindisino” pakendada punktis 4 osutatud territooriumil. Tegemist on kergesti rikneva tootega, mis talub halvasti liigutamist ja vedu. Artišokke tuleb säilitada jahedas ja õhurikkas kaetud ruumis, kus ei ole liigset niiskust, ehkki toote pikaajaline säilitamine põhjustab ikkagi kvaliteedi halvenemist ja ilmneda võivad pruunid laigud ja närbumise tunnused.

Pakendamise käigus peavad väljaõppinud töötajad teostama tootmispiirkonnas ühe või mitu järgmist tegevust:

— varre eemaldamine: viljavars lõigatakse täielikult või osaliselt maha. Viljavarre allesjääva osa võib välisest kiulisest kihist ära puhastada;

— lõikus: artišoki soomuste ülemised otsad lõigatakse ära;

— välimiste soomuste eemaldamine: õisiku kõige kiulisemad soomused eemaldatakse, et vilja oleks võimalik kohe tarvitada;

— pakendamine.

Toodet turustatakse värskena, pakendatuna üks (1) kuni kakskümmend viis (25) artišokki sisaldavasse pakendisse, mis on valmistatud taimse päritoluga materjalist, papist või muust kehtivatele eeskirjadele vastavast taaskasutatavast materjalist; pakend on kinnitatud plommiga, mida ei ole võimalik pärast avamist uuesti sulgeda. Iga pakendis olev toode peab olema teistega samaväärne, sel peab olema sordile iseloomulik värvus ning õisiku soomused peavad olema tihedalt koos.

3.7. Erieeskirjad märgistamise kohta:

Pakendid, mida kasutatakse värske toote tarbimisse andmiseks peavad olema varustatud kaitstud geograafilise tähise „Carciofo Brindisino” logoga.

Kasutatakse ka mustvalget ja ühevärvilist rohelist versiooni.

Pakendil peab ühtlasi olema märgis, millel on ühesuuruste trükitähtedega järgmised tähised:

— Indicazione Geografica Protetta (või IGP) „Carciofo Brindisino”;

— toote kasvatanud või pakendanud ettevõtte nimi, ärinimi ja aadress;

— kehtivate eeskirjadega ette nähtud kaubanduslikud näitajad (kauba liik, kaal jne);

— ühenduse sümbol.

Kõik tähised peavad olema samal vaateväljal ja esitatud selgelt, loetaval ja kustumatult.

Keelatud on lisada muid kirjeldusi, mis ei ole selgelt ette nähtud, samuti märkeid, mis on kiitva iseloomuga või mis võivad tarbijat toote iseloomu ja omaduste kohta eksitada.

4. Geograafilise piirkonna täpne määratlus:

Kaitstud geograafilise tähisega artišoki „Carciofo Brindisino” tootmispiirkond hõlmab järgmiste kommuunide kogu haldusterritooriumit: Brindisi, Cellino San Marco, Mesagne, San Donaci, San Pietro Vernotico, Torchiarolo, San Vito dei Normanni ja Carovigno.

5. Seos geograafilise piirkonnaga:

5.1. Geograafilise piirkonna eripära:

Keskkonnategurid

Artišoki „Carciofo Brindisino” tootmispiirkonnale on iseloomulik rannikulist päritolu lubja- ja liivapinnas, mida tähistatakse sõnaga „tuff”. Mullad on keskmise lämmastikusisaldusega, neis on vähe fosforit ja rikkalikult kaaliumit, mõõdukalt orgaanilisi aineid, mille pH on neutraalne või nõrgalt leeliseline; pinnas on hea veemahutavusega. Maastik on üldiselt tasandikuline.

Artišokk „Carciofo Brindisino” kasvab kõnealustel aladel erakordselt hästi, selle põhjuseks on vahemerelise kliima mahedad talved ning soojad ja niisked suved, samuti Vahemere kirdeosa meteoroloogilised tingimused; lisaks kliimatingimustele avaldab soodsat mõju ka Aadria mere lähedus, tänu millele on talveperiood eriti mahe ja külmakahjustuste esinemise võimalus väike. Külmade kuude keskmine temperatuur jääb 9 °C piiresse ja soojade kuude näitaja on keskmiselt 25,5 °C. Temperatuuri olulist kõikumist esineb vaid väga harvadel juhtudel. Sademeid esineb rohkesti sügisel ja talvel ning nende keskmine on 550 mm aastas. Kevadel ja suvel on pikad põuaperioodid.

Inimfaktor

Geograafilisele piirkonnale on iseloomulik kohalike tootjate suur spetsialiseerumine artišoki „Carciofo Brindisino” kasvatamise tehnoloogiale. Vilja organoleptilised omadused võlgnevad tänu viljelustehnikale, mida on tootmispiirkonna omapära silmas pidades aastate jooksul lihvitud.

5.2. Toote eripära:

Artišoki „Carciofo Brindisino” üks eriliselt oluline omadus on varajane valmimine, mistõttu võib artišokke turult leida juba oktoobrist alates.

Artišoki „Carciofo Brindisino” eripära on ka õisikute väga õrn viljaliha ja maitse, eelkõige on tihe, lihav ja õrn soomuste alaosa ning lihav ja maitseküllane õiepõhja südamik. Kõnealused omadused tulenevad sellest, et vili ei ole kiuline ja seetõttu on artišokk „Carciofo Brindisino” mitmete toitude valmistamisel väga hinnatud. Magusa maitse tõttu on vili väga sobiv ka toorena tarvitamiseks.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Artišokk „Carciofo Brindisino” on väga tihedalt seotud oma tootmispiirkonnaga, mis avaldab taime kasvatamisele mõju nii mullastiku- ja kliimatingimuste kui ka inimtegevuse kaudu.

Kliimatingimused muudab eriti soodsaks Aadria mere lähedus ning sellega seotud pehme talv, mis soodustab artišokkide varajast valmimist.

Rannikulist päritolu lubja- ja liivapinnas on kaaliumirikas ning sobib kasvatatava ökotüübi eripäradega, vähene kiusisaldus annab õisikule iseloomuliku õrnuse ja maitse. Bari riikliku teadusuuringute nõukogu (Consiglio Nazionale delle Ricerche – ISPA di Bari) juures paneeltesti meetodil teostatud sensoorsete proovide tulemused näitasid, et võrreldes Brindisi provintsis kasvatatavate muude sortidega või võrreldes väljaspool tootmispiirkonda kasvatatava sama sordiga esinevad kõnealused organoleptilised omadused just artišokil „Carciofo Brindisino”.

Ilmseks tunnusmärgiks kõnealuse sordi ja selle kasvatamispiirkonna vahelise sideme kohta on ka artišokitoitude rohkus kohalikus köögis, samuti piirkondlike tootjate spetsialiseerumine tänu isalt pojale edasiantavatele kasvatustehnikatele.

Ajaloolised faktorid

Artišoki „Carciofo Brindisino” mainest annavad tunnistust juba 18. sajandi esimesest poolest pärinevad dokumendid. Puglias asunud ususeminaridest pärinevates retseptikogudes osutati juba 1736. aastal kõnealuse artišoki baasil valmistatud toitudele.

Viimaste aastakümnete jooksul on piirkonnas artišokikasvatusega üha rohkem tegelema hakatud ning seetõttu on suurenenud ka selleks kasutatav pindala; praegu saadakse ligi 20 % Itaalia artišokitoodangust Brindisi provintsist.

Artišoki „Carciofo Brindisino” hea maine leiab tänapäeval kinnitust rohketel üritustel, näiteks võib tuua laada Mostra del Carciofo Brindisino, mis toimus esimest korda aastal 1970, samuti artišokile pühendatud gastronoomilised õhtud. 2008. aastal toimunud üritusel Vinitaly premeeriti profikokki artišokil „Carciofo Brindisino” põhinevate retseptide loomise eest.

Viide spetsifikaadi avaldamisele:

Haldusasutus on algatanud riikliku vastuväitemenetluse, avaldades 28. oktoobri 2009. aasta Itaalia ametlikus teatajas Gazzetta Ufficiale della Repubblica Italiana nr 251 ettepaneku kaitstud geograafilise tähise „Carciofo Brindisino” tunnustamiseks.

Spetsifikaadi terviktekstiga saab tutvuda:

— järgmisel veebisaidil http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg või

— minnes otse põllumajandusministeeriumi veebilehele (http://www.politicheagricole.it), seejärel klõpsates „Prodotti di Qualità” („Kvaliteettooted”; ekraanil vasakul) ning seejärel „Disciplinari di Produzione all'esame dell'UE [regolamento (CE) n. 510/2006]” („ELi läbivaatuseks esitatud spetsifikaadid (määrus (EÜ) nr 510/2006)”).

(1) ELT L 93, 31.3.2006, lk 12.